ประเทศภาคีสหภาพแอฟริกา พิจารณาข้อเสนอให้ประเทศที่ปล่อยก๊าซเรือนกระจก ชดเชยความเสียหาย
ในการประชุมที่กรุงแอดดิสอะบาบา ประเทศเอธิโอเปีย ผู้แทนของประเทศภาคีสหภาพแอฟริกากำลังพิจารณาข้อเสนอ ที่จะขอให้บรรดาประเทศพัฒนาชดเชยความเ
สหภาพแอฟริกา จะเสนอเรื่องนี้ต่อที่ประชุมสุดยอดเรื่องสภาพภูมิอากาศที่กรุงโคเปนเฮเกนในเดือนธันวาคม ขณะนี้ผู้นำรัฐบาลของประเทศต่างๆทั่วโลกกำลังเครียมตัวสำหรับการร่วมการประชุมสุดยอดเรื่องสภาพภูมิอากาศโลกซึ่งกำหนดจะมีขึ้นที่กรุงโคเปนเฮเก็นในเดือนธันวาคมเพื่อเจรจากันเกี่ยวกับข้อตกลงที่จะใช้แทนพิธีสารเกียวโต เรื่องความเปลี่ยนแปลงของสภาพภูมิอากาศโลกซึ่งจะหมดอายุในปี2555 สำหรับในแอฟริกานั้นผู้แทนของผู้นำรัฐบาลหลายประเทศประชุมกัน ที่สำนักงานใหญ่ของสหภาพแอฟริกาในกรุงแอดดิสอะบาบาในวันจันทร์เพื่อพิจารณาว่าแอฟริกาควรจะขอค่าชดเชยมากน้อยเพียงใดจากบรรดาประเทศอุตสาหกรรม ที่พัฒนาก้าวหน้าที่ก่อให้เกิดก๊าซเรือนกระจก ที่ประชุมดังกล่าวเสนอว่าบรรดาประเทศพัฒนาควรมีพันธกรณี หรือข้อผูกพันที่จะต้องชดเชยในอัตราครึ่งเปอร์เซ็นต์ของผลผลิตมวลรวมแห่งชาติซึ่งจะตกราวปีละ 67,000 ล้านดอลลาร์ภายในปี 2563 หรืออีกราว 10 ปีข้างหน้า อย่างไรก็ตามมีหลายประเทศแย้งว่าควรเรียกร้องค่าชดเชยสูงกว่านั้นมากเมื่อคำนึงถึงความเสียหายร้ายแรง ด้านสิ่งแวดล้อมที่แอฟริกาประสพอยู่ Rhoda Peace ประธานคณะกรรมการเศรษฐกิจ และการเกษตรชนบทของสหภาพแอฟริกา กล่าวว่า แอฟริกาเป็นส่วนหนึ่งของโลกที่เป็นผู้รับเคราะห์รายสำคัญของสภาพโลกร้อน แม้ว่าจะไม่ได้เป็นผู้ก่อให้เกิดกาซเรือนกระจกอย่างประเทศอุตสาหกรรมก็ตาม นอกจากนั้นข้อเสนอที่คณะผู้แทนของประเทศในแอฟริกา กำลังพิจารณากันนี้ยังระบุว่าประเทศที่ก่อให้มลพิษจะต้องลดการก่อให้เกิดก๊าซเรือนกระจกลง 40 % ต่ำกว่าระดับในปี2533 ให้ได้ในเวลา 10 ปี และลดลง 95 % ต่ำกว่าระดับปี 2533 ให้ได้ภายในเวลา ราว 40ปี Desalegn Mesfin ผู้แทนเอธิโอเปียกล่าวว่าจะเกิดวินาศภัยใหญ่หลวงหากโลกไม่ดำเนินการอย่างเร่งด่วนเพื่อแก้ปัญหาโลกร้อนและว่าการดำเนินงานเพื่อแก้ปัญหาเรื่องความเปลี่ยนแปลงของสภาพภูมิอากาศเป็นเรื่องของการดำเนินงานเพื่อความอยู่รอดของชีวิตบนโลก มิฉนั้นแล้ว วาระสิ้นโลกจะเกิดขึ้นโดยไม่คาดฝันและเตือนว่าหากสหภาพแอฟริกาไม่เห็นพ้องต้องกันในจุดยืนร่วมกันภายในสองสามสัปดาห์ข้างหน้าก็อาจจะสายเกินไปในการวางแนวทางสำหรับการเจรจาต่อรองที่มีประสิทธิภาพเมื่อไปร่วมการประชุมสุดยอดที่กรุงโคเปนเฮเก็น